Author: administrator
Last saved by: Daniš Juraj
Company: Abyss

Predkladacia správa

	Podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky, Ministerstvo školstva, vedy, výskumu a športu Slovenskej republiky (ďalej len „ministerstvo“) predkladá na rokovanie vlády Slovenskej republiky návrh poslankyne Národnej rady Slovenskej republiky Bibiány Obrimčákovej na vydanie zákona o používaní a ochrane paralympijskej symboliky a o Slovenskom paralympijskom výbore (tlač 667).
             Všeobecne      
          Návrh zákona v prvej časti vymedzuje paralympijskú symboliku Medzinárodného paralympijského výboru (ďalej len „MPV“), Slovenského paralympijského výboru (ďalej len „SPV“), jej používanie a ochranu. Používanie paralympijskej symboliky na komerčné účely si vyžaduje súhlas MPV, príp. príslušného národného paralympijského výboru.
             Účelom navrhovaného zákona je účinná ochrana paralympijskej symboliky, nakoľko SPV svojim členstvom v MPV akceptoval záväzky aj v oblasti ochrany paralympijskej symboliky. Koncepcia návrhu vychádza z definovania symboliky MPV a symboliky SPV. Jej súčasťou je úprava právneho režimu používania paralympijskej symboliky a právnej zodpovednosti t. j. právnych následkov používania symboliky neoprávnenými osobami, prípadne používania symboliky oprávnenými osobami nad rámec podmienok stanovených v súhlase s používaním symbolov na komerčné a iné podobné účely, ktoré vydal príslušný paralympijský výbor.
           SPV nie je spôsobilý bez právnej úpravy dostatočne zabezpečiť ochranu paralympijskej symboliky na území Slovenskej republiky. V dôsledku prijatia zákona sa podstatne zníži možnosť straty práv, ktoré má SPV priznané MPV v oblasti rešpektovania ochrany paralympijskej symboliky.
             V druhej časti navrhovaného zákona je definované postavenie, úlohy a orgány SPV, nakoľko SPV sa zúčastňuje na udelení súhlasu na používanie paralympijskej symboliky a dáva podnety na vyvodzovanie právnej zodpovednosti za jej zneužívanie či používanie neoprávnenými osobami alebo jej používanie v rozpore s účelom a rozsahom súhlasu.
            Stanovisko
             V súlade s koncepčným materiálom „Koncepcia štátnej politiky v oblasti športu – Slovenský šport 2020“, ktorý bol schválený na rokovaní vlády Slovenskej republiky v decembri 2012, je jednou z úloh ministerstva pripraviť v termíne do 1. 1. 2014 návrh nového komplexného zákona o športe, ktorý zároveň zruší zákon č. 288/1997 Z. z. o telesnej kultúre a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov a zákon č. 300/2008 Z. z. o organizácii a podpore športu a o zmene a doplnení niektorých zákonov. 
         V pripravovanom novom zákone o športe sa počíta aj s riešením problematiky používania a ochrany paralympijskej symboliky a tiež postavenia SPV (a rovnako tak Slovenského olympijského výboru). Vzhľadom na to, že do stanoveného termínu nový zákon nebude pripravený a už v marci 2014 sa uskutočnia XI. zimné paralympijské hry 2014 v Soči (ďalej len „ZPH 2014“), ministerstvo pozitívne hodnotí predložený návrh zákona.
 Ministerstvo sa zároveň stotožňuje s predloženou Doložkou vybraných vplyvov, z ktorej je zrejmé, že návrh zákona nemá vplyv na rozpočet verejnej správy, nemá vplyv na podnikateľské prostredie, nemá sociálny vplyv, ani vplyv na životné prostredie a informatizáciu spoločnosti.
Pripomienky
          Ministerstvo má k predloženému návrhu zákona nasledovné pripomienky:
•	podľa čl. 6 ods. 3 Legislatívnych pravidiel vlády Slovenskej republiky (ďalej len „LPV SR“) sa v zákone musí dbať na jazykovú a štylistickú správnosť a všeobecnú zrozumiteľnosť textu, ktorý má byť plným slovenským textom. Odporúčame zákon prepracovať  v súlade s LPV SR.

•	odporúčame materiál upraviť po obsahovej a legislatívno-technickej stránke.

•	k názvu zákona: keďže nositeľom symboliky je vždy určitý subjekt, názov zákona by mal znieť: „... o Slovenskom paralympijskom výbore a o používaní a ochrane paralympijskej symboliky.“

•	k § 1: odporúčame doplniť názov „Paralympijská symbolika Medzinárodného paralympijského výboru“ a spojiť § 1 a § 2 s následným prečíslovaním ostatných paragrafov. 

•	K § 1 ods. 2: odporúčame vypustiť slová „(tzv. „Agitos“ z lat. pohybujem sa hýbem sa)“ a celú druhú vetu, keďže nejde o normatívny text.

•	k § 1 ods. 4 a 5: odporúčame uviesť slovenskú verziu názvov Spirit in Motion, Hymn de l´Avenir a Anthem of the Future, v prípade potreby uviesť cudzojazyčný názov v zátvorke.

•	K § 1 ods. 5: odporúčame preformulovať tak, aby obsahoval len text, ktorý ma normatívnu povahu.

•	k § 4 ods. 1: odporúčame uviesť v poznámke pod čiarou odkaz na Manuál Medzinárodného paralympijského výboru a doplniť text o vetu s nasledovným textom: „Osoba  je povinná na žiadosť Slovenského paralympijského výboru preukázať oprávnenie na používanie paralympijskej symboliky“.

•	k § 4 ods. 3: vypustiť text „bez zneužívania na obchodné a iné podnikateľské účely“. Je v rozpore s ods. 1, ktorý výslovne umožňuje udeliť súhlas paralympijského výboru na používanie jeho symbolov na obchodné a iné účely. 

•	k § 4 ods. 4: vypustiť slovo „územia“, nakoľko právne predpisy každého štátu zásadne možno uplatňovať len na jeho území. Ich aplikáciu na území iného štátu musí výslovne umožniť právny poriadok iného štátu.

•	k § 5: odporúčame prepracovať tak, aby zo znenia bolo zrejmé, čo je považované za správny delikt, kto ukladá pokuty, ich výšku a pod.

•	 k § 6 ods. 2 a 3 a ods. 4 písm. a): odporúčame vypustiť text v zátvorkách.

•	k § 7: odporúčame vypustiť, uvedená úprava patrí do stanov občianskeho združenia.

Predložený poslanecký návrh bol predmetom medzirezortného pripomienkového konania v dňoch 19. 9. 2013 - 27. 9. 2013 (7 pracovných dní), v rámci ktorého bolo uplatnených 34 obyčajných pripomienok (žiadna zásadná).

Na rokovanie vlády Slovenskej republiky sa materiál predkladá bez rozporov.

Záver 
 Na základe vyššie uvedeného ministerstvo odporúča vláde Slovenskej republiky vysloviť súhlas s predloženým návrhom poslankyne Národnej rady Slovenskej republiky Bibiány Obrimčákovej na vydanie zákona o používaní a ochrane paralympijskej symboliky a o Slovenskom paralympijskom výbore a (tlač 667) s pripomienkami prijatými na rokovaní vlády.